**Výstavba, modernizácia a rekonštrukcia**

 **športovej infraštruktúry národného významu**

**Úvod**

Základným predpokladom komplexného rozvoja osobnosti a zdravého životného štýlu je pohybová aktivita. Pre rozvoj organizovaných aj neorganizovaných pohybových a športových aktivít v súčasných podmienkach je potrebné mať k dispozícií zodpovedajúcu športovú infraštruktúru.

 Pre každý typ pohybovej a športovej aktivity (výučba telesnej výchovy, školský šport, rekreačný šport, vrcholový šport a športová reprezentácia) je potrebná zodpovedajúca infraštruktúra (telocvične, bazény, nenáročné vonkajšie ihriská, turistické, cyklistické a vodné trasy, špecializované športové objekty, potrebné pre zabezpečenie optimálnej športovej prípravy a domáce súťaže v konkrétnych športoch, športové zariadenia spĺňajúce požiadavky medzinárodných športových organizácií pre usporadúvanie najvýznamnejších svetových športových podujatí a pod.).

Napriek tomu, že v Slovenskej republike bola v minulosti relatívne dobre vybudovaná a prevádzkovaná sieť športových zariadení zodpovedajúca potrebám športovcov aj obyvateľstva, po roku 1989 väčšina športových zariadení začala chátrať a niektoré aj zanikli. Uvedený stav mal aj svoje príčiny – nedostatok finančných prostriedkov, zmena majiteľov a priorít, rozptýlenie záujmov detí a obyvateľov na iné aktivity a pod. Dotácie, poskytované na rekonštrukciu, modernizáciu a budovanie športovej infraštruktúry, sa sústredili len na niektoré športy (úspešné a populárne), niektoré objekty (potrebné predovšetkým na športovú prípravu a organizovanie podujatí) a na riešenie havarijných stavov. Skutočnosť bola taká, že finančné prostriedky, poskytované predovšetkým prostredníctvom Ministerstva školstva, vedy, výskumu a športu Slovenskej republiky (ďalej len „ministerstvo“) a obcí, nestačili ani na udržanie optimálneho stavu pre niekoľko športov. Stav futbalových a zimných štadiónov, objektov pre halové športy, bazénov, atletických dráh a pod. je vo väčšine prípadov nezodpovedajúci dnešným požiadavkám na základnú športovú prípravu, organizovanie domácich a medzinárodných podujatí, bezpečnosť, kultúrne trávenie voľného času – aktívne aj pasívne.

V ostatnom období sa našťastie objavili aj svetlé príklady, ktorých bude určite pribúdať. Nedá sa nespomenúť úspešný projekt výstavby malých futbalových ihrísk Slovenského futbalového zväzu, na ktorý v roku 2006 nadviazal Úrad vlády SR projektom malých multifunkčných ihrísk, či projekt „Financovania rekonštrukcie, modernizácie a budovania ligových futbalových štadiónov“, ktorý v súlade s Koncepciou štátnej politiky v oblasti športu – Slovenský šport 2020, naštartoval financovanie rekonštrukcie ligových futbalových štadiónov, a to najmä v krajských mestách a tradičných baštách slovenského futbalu.

Zlepšenie podmienok pre rekreačné a športové aktivity obyvateľov sú v mnohom závislé od rozhodnutí obcí, od ekonomickej návratnosti vložených investícií, od schopnosti ľudí získavať finančné prostriedky z rôznych domácich a medzinárodných zdrojov a vyhlásených projektov. Zlepšujúce sa ekonomické prostredie v Slovenskej republike sa začalo prejavovať aj v športe a rekreácii. Pribúdajú športoviská, ktoré sú z komerčného hľadiska zaujímavé a návratné – lyžiarske strediská, aquaparky, bowlingové dráhy, tenisové, squashové a bedmintonové ihriská, fitnescentrá, golfové ihriská a pod. So stúpajúcou kúpyschopnosťou obyvateľstva sa tieto objekty napĺňajú a pribúdajú. Ľudia sa postupne vracajú k športu a aktívnemu tráveniu voľného času.

**Cieľ projektov a kritériá výberu**

 Cieľom predkladaného materiálu je hlavne zlepšiť celkový stav a kvalitu športovej infraštruktúry, a to jej postupnou výstavbou, modernizáciou a rekonštrukciou. Dôležitou podmienkou pri tom musí byť splnenie náročných technických parametrov pre organizovanie športových súťaží, ktoré sú stanovené športovo-technickými predpismi medzinárodných športových federácií.

 Podpora projektov výstavby, modernizácie a rekonštrukcie športovej infraštruktúry národného významu bude cielene poskytovaná najmä na rozvoj:

1. národných športových centier pre potreby štátnej športovej reprezentácie a športových talentov,
2. športovej infraštruktúry národných športových zväzov,
3. športovej infraštruktúry pre potreby organizovania významných športových podujatí.

 Národné športové centrá majú vytvárať základné podmienky na zabezpečenie športovej prípravy športovcov. Rovnako majú poskytovať špecifické podmienky pre potreby prípravy športových talentov. Zároveň spĺňajú technické parametre pre organizovanie významných športových podujatí v súlade s predpismi medzinárodných športových federácií.

 V súčasnosti máme na Slovensku niekoľko národných športových centier, napr. Národné biatlonové centrum v Osrblí, Národné vodnopólové centrum v Novákoch, Národné tenisové centrum v Bratislave (na výstavbu ďalšieho v Košiciach schválila vláda SR v tomto roku 9 mil. eur), Národné motocyklové centrum vo Sverepci. V štádiu rozostavanosti je napr. centrum pre rýchlostnú kanoistiku a veslovanie v Bratislave (Zemník).

 Športová infraštruktúra národných športových zväzov je nevyhnutná z pohľadu organizovania pravidelných športových súťaží vo všetkých vekových kategóriách. Ide najmä o kolektívne športy, v prípade ktorých sú športové objekty hlavne vo vlastníctve miest a obcí. Len v málo prípadoch je vlastníkom športový klub, či občianske združenie.

 S organizovaním významných súťaží je prirodzene spojená modernizácia, rekonštrukcia, príp. výstavba športovej infraštruktúry, a to podľa technických požiadaviek medzinárodných športových federácií, ale aj poskytovaním požadovaného servisu pre divákov, novinárov a pod. V prípade, že sa na Slovensku bude organizovať významné športové podujatie, je potom nevyhnutné zabezpečiť aj investičné prostriedky, súvisiace s jeho organizovaním.

 Za zásadnú považujeme problematiku realizácie národných projektov športu pre všetkých so zameraním na mládež, vrátane využitia športových objektov aj širokou verejnosťou pre voľno časové aktivity.

Projekty, ktoré predkladáme na schválenie vláde SR, boli vybrané na základe nasledovných kritérií:

* popularita športu,
* úspešnosť športu,
* členská základňa športovcov vo veku do 23 rokov a
* využiteľnosť športovej infraštruktúry.

 Ministerstvo školstva, vedy, výskumu a športu Slovenskej republiky súčasne navrhuje vyčleniť z celkovej sumy rozpočtovaných kapitálových výdavkov sumu 4 850 000 eur na použitie vo forme bežných výdavkov na ďalšie úlohy, vyplývajúce zo zákona č. 440/2015 Z. z. o športe a o zmene a doplnení niektorých zákonov v znení neskorších predpisov, resp. na iné aktuálne potreby športu. Preto zo sumy 32 500 000 eur kapitálových výdavkov navrhujeme vyčleniť sumu 4 850 000 eur na bežné výdavky, z ktorých sa na zabezpečenie organizovania významných súťaží konaných na Slovensku v roku 2017 použije suma 1 190 000 eur, na zabezpečenie prípravy a účasti reprezentantov SR na XXIII. zimných olympijských hrách a XII. zimných paralympijských hrách v Pjongčangu  suma 1 510 000 eur (materiál bol schválený uznesením vlády SR zo dňa 7. júna 2017), na projekty zabezpečované Slovenským olympijským výborom suma 500 000 eur, na športové vybavenie základných a stredných škôl 1 000 000 eur a na rozšírenie informačného systému v športe a pasportizáciu športovej infraštruktúry 650 000 eur. Presun sumy 4 850 000 eur z kapitálových výdavkov na bežné by sa riešil následne po schválení materiálu na rokovaní vlády SR rozpočtovým opatrením prostredníctvom Ministerstva financií SR. Celková suma na rozdelenie podľa materiálu predstavuje 32 500 000 eur.

**Podpora projektov výstavby, modernizácie a rekonštrukcie športovej infraštruktúry národného významu**

1. **Národné športové centrá pre potreby štátnej športovej reprezentácie a športových talentov**

**I. Kartingové a motoristické centrum mládeže**

Cieľom projektu je vybudovanie Kartingového a motoristického centra mládeže (ďalej len „KMCM“), ktoré bude plniť úlohu multifunkčného centra motoristického športu pre profesionálov, športovcov, nadšencov, verejnosť, ale hlavne pre výchovu a výber talentov spomedzi detí a mládeže. KMCM má zastrešovať úlohu profesionálneho športoviska, ktoré bude licencované medzinárodnou športovou federáciou – FIA, s úlohou poskytnúť priestor pre tréning a súťaže, ako aj združovanie existujúcej komunity motoristických nadšencov a ich začleňovanie do poľa športovcov pôsobiacich v motoristickom športe.

KMCM ako komplexné stredisko motoristického športu na Slovensku bude ako jediné zariadenie zastrešovať komplexné edukačné, tréningové a motivačné aktivity pre mládež a aj dospelých počas celého roka. Bude pozostávať z niekoľkých kľúčových častí:

* motokárový okruh,
* riadiace stredisko,
* boxy,
* technické a prevádzkové priestory,
* administratívne priestory a školiace miestnosti.

Hlavnou úlohu KMCM je vytvoriť priestor pre tréningovú činnosť v odvetví motokárového, minikárového, minibikeového, motocyklového športu a poskytnúť profesionálne zázemie a súčinnosť pri organizovaní národných a medzinárodných podujatí pod záštitou Slovenskej asociácie motoristického športu.

Cieľovými skupinami budú:

* vrcholoví športovci a reprezentanti,
* talentovaná mládež,
* hobby športovci a
* široká verejnosť.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v rokoch 2017 na výstavbu Kartingového a motoristického centra mládeže predstavujú sumu 2 340 000 eur.***

**II. Športové centrum v bežeckom lyžovaní na Štrbskom Plese**

Projekt vybudovania Športového centra v bežeckom lyžovaní na Štrbskom Plese je v súlade s Koncepciou štátnej politiky v oblasti športu - Slovenský šport 2020, v ktorej je jedným z hlavných cieľov aj skvalitnenie a modernizácia športovej infraštruktúry v SR, čo predpokladá podporovať výstavbu národných športových centier vo vybraných športových odvetviach.

Štrbské Pleso svojimi prírodnými danosťami, športovou históriou a v dnešnej dobe aj technickým vybavením, je lokalitou, ktorá má všetky predpoklady na to, aby sa stalo prirodzeným centrom lyžiarskych športov na Slovensku. V súčasnosti je v areáli k dispozícii 26 km certifikovaných bežeckých tratí na klasickú a voľnú techniku rôznej kategórie obťažnosti. Okrem platného certifikátu Medzinárodnej lyžiarskej federácie - FIS pre bežecké trate, platný certifikát má udelený aj skokanský mostík HS 100.

Na bežeckých tratiach sa realizuje tréningový proces vo všetkých vekových kategóriách a výkonnostných úrovniach, od žiakov športových tried, športových talentov, ako aj slovenských reprezentantov v behu na lyžiach, či biatlone. Samozrejmosťou je, že trate sú využívané aj širokou športovou verejnosťou.

Problematikou vytvorenia Športového centra v bežeckom lyžovaní na Štrbskom Plese sa zaoberala aj vláda SR, ktorá na svojom zasadnutí dňa 10. 02. 2016 uznesením č. 44, uložila ministrovi školstva, vedy, výskumu a športu SR,  zabezpečiť v spolupráci so Slovenskou lyžiarskou asociáciou a obcou Štrba zriadenie Športového centra v bežeckom lyžovaní a severskej kombinácii na Štrbskom Plese a podieľať sa na jeho financovaní s termínom do 31. 12. 2017 a následne každoročne k 31. decembru.

*Účel podpory*

Účelom podpory bude v prvej etape výstavba nového športového objektu, v ktorom budú šatne, vrátane nevyhnutného technického zázemia pre športovcov a technický personál. Športový objekt bude vybudovaný v priestore štartu a cieľa bežeckých tratí. Predpokladané výdavky na realizáciu výstavby nového športového objektu predstavujú sumu 450 000 eur.

V druhej etape je potrebné zakúpiť stroj (ratrak) na údržbu bežeckých tratí zn. Kässbohrer Pisten Bully 400, ktorý je nevyhnutný na zabezpečenie 6-mesačnej údržby bežeckých lyžiarskych tratí. Predpokladané výdavky na nákup strojnej investície predstavujú sumu 300 000 eur.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v roku 2017 na projekt Športového centra v bežeckom lyžovaní na Štrbskom Plese predstavujú sumu 750 000 eur.***

1. **Športová infraštruktúra národných športových zväzov**

**I. Podpora výstavby, rekonštrukcie a dobudovania futbalovej infraštruktúry**

Cieľom tohto projektu je finančná podpora výstavby a rekonštrukcie futbalovej infraštruktúry a jej sfunkčnenia so zameraním sa na futbalovú infraštruktúru, ktorú využívajú pre svoju tréningovú prípravu a zápasovú prax mládežnícke družstvá futbalových klubov, ktoré sú riadnymi členmi Slovenského futbalového zväzu (ďalej len "SFZ"). Zámerom je takýmto spôsobom dosiahnuť vytvorenie podmienok pre lepšiu prípravu a skvalitnenie tréningového procesu mládeže, čo má viesť v dlhodobom horizonte k zlepšeniu výkonnostnej úrovne a zabezpečeniu kvalitnej mládežníckej základne pre fungovanie slovenského futbalu nielen na domácej a zahraničnej ligovej úrovni, ale aj na úrovni reprezentačnej.

1. Podmienky realizácie projektu

*1.1. Konečný prijímateľ podpory*

Konečným prijímateľom podpory (ďalej len "priamy realizátor") môže byť:

* obec,
* futbalový klub alebo
* iná právnická osoba, ktorá je vlastníkom, dlhodobým nájomcom alebo vypožičiavateľom futbalovej infraštruktúry.

Priamy realizátor je povinný preukázať, že je vlastníkom, dlhodobým nájomcom alebo vypožičiavateľom futbalovej infraštruktúry alebo má k futbalovej infraštruktúre iný obdobný vzťah (napr. majetok tvoriaci futbalovú infraštruktúru mu bol zverený do správy) a zároveň je oprávnený realizovať investície do tejto futbalovej infraštruktúry. Za dlhodobý nájom alebo výpožičku možno považovať dočasné zverenie majetku do užívania, ktoré trvá minimálne 3 roky odo dňa uzatvorenia zmluvy o spolupráci a financovaní výstavby, rekonštrukcie a dobudovania futbalovej infraštruktúry medzi Slovenským futbalovým zväzom a priamym realizátorom (ďalej len "zmluva o spolupráci").

V rámci zákazu duplicity poskytovania podpory nemôže byť v tomto projekte financovaná futbalová infraštruktúra, ktorá bola alebo bude predmetom financovania z národného športového projektu realizovaného podľa uznesenia vlády SR č. 115/2013 zo dňa 27. februára 2013.

*1.2. Účel podpory*

Účelom podpory je najmä výstavba a technické zhodnotenie tribún futbalových ihrísk a štadiónov a zázemia futbalových štadiónov (šatne, sociálne priestory, regenerácia, posilňovňa), investície súvisiace so zlepšením kvality hlavnej hracej plochy ako aj tréningových ihrísk s prírodnou alebo umelou trávou. Oprávnenými výdavkami sú výdavky na výstavbu a technické zhodnotenie futbalovej infraštruktúry a výdavky na obstaranie majetku, ktoré spĺňajú kritériá zaradenia do kapitálových výdavkov (napr. technická rekultivácia trávnika) a súvisia s podporovaným účelom.

Subjektom zodpovedným za plnenie podmienok použitia finančných prostriedkov zo štátneho rozpočtu bude v celom projekte SFZ, ktorý bude zastrešovať zmluvné vzťahy so všetkými priamymi realizátormi a v pôsobnosti ktorého bude taktiež ročné vyúčtovanie použitia finančných prostriedkov voči poskytovateľovi - Ministerstvu školstva, vedy, výskumu a športu SR (ďalej len "ministerstvo"), čo výrazne zníži administratívnu náročnosť realizácie projektu na strane ministerstva a celý proces z pohľadu ingerencie štátu sa týmto zjednoduší.

*1.3. Výška podpory*

Minimálna výška podpory zo štátneho rozpočtu jednotlivému priamemu realizátorovi je 10 000 eur a maximálna výška podpory je 50 000 eur.

*1.4. Povinné spolufinancovanie priameho realizátora*

Projekt bude financovaný pomerne aj zo zdrojov priameho realizátora (napr. vlastné zdroje, finančné prostriedky preinvestované vlastníkom futbalovej infraštruktúry, poskytnuté sponzorské - finančné aj materiálne, kombinácia týchto zdrojov), ktorý je povinný spolufinancovať projekt vo výške minimálne 25% z celkových výdavkov projektu podľa rozpočtu s tým, že podpora poskytnutá z prostriedkov štátneho rozpočtu je maximálne 75% z celkových výdavkov projektu podľa rozpočtu za dodržania výšky podpory podľa odseku 1. 3. tohto materiálu (príklad: ak by bola výška podpory zo zdrojov štátneho rozpočtu 30 000 eur = 75%, potom povinné spolufinancovanie by bolo vo výške 10 000 eur = 25%).

Podrobnejšie podmienky použitia finančných prostriedkov a kritériá výberu priamych realizátorov projektu budú schválené príslušným orgánom SFZ a určené v zmluve o spolupráci.

*2. Alokácia finančných prostriedkov na roky 2017a 2018*

V rozpočte kapitoly ministerstva budú na tento účel vyčlenené finančné prostriedky v objeme 6 000 000 eur s tým, že v roku 2017 bude zo strany SFZ poskytnutá podpora v dvoch kolách s termínom použitia finančných prostriedkov do 31. 12. 2019.

*3. Hlavné kritériá pri výbere projektov*

Najrelevantnejšími kritériami, ktoré budú zo strany SFZ pri výbere priamych realizátorov posudzované, sú práca klubu s mládežou (meraná počtom aktívnych družstiev mládeže a mládežníckych hráčov) za súčasného zachovania proporcionality a regionálneho princípu prerozdeľovania zdrojov, budúce využitie infraštruktúry pre potreby mládežníckych družstiev, kvalita predloženého projektu, možnosť využitia infraštruktúry pre potreby SFZ, regionálnych futbalových zväzov a oblastných futbalových zväzov, zhodnotenie očakávaných prínosov realizácie projektu a jeho pozitívnych dopadov.

*4. Proces poskytnutia podpory a postupnosť jednotlivých krokov*

Po schválení predloženého materiálu na rokovaní vlády SR budú v rámci realizácie projektu uskutočnené nasledovné úkony:

1. Podpis zmluvy o poskytnutí príspevku zo štátneho rozpočtu vo výške 6 000 000 eur na národný športový projekt "Výstavby, rekonštrukcie a dobudovania futbalovej infraštruktúry v rokoch 2017 a 2018" medzi ministerstvom a SFZ.

2. Schválenie konkrétneho okruhu priamych realizátorov, ktorým bude v roku 2017 poskytnutá podpora vrátane schválenia výšky podpory pre jednotlivé subjekty najvyšším orgánom SFZ - Konferenciou SFZ.

3. Uzatvorenie zmlúv o spolupráci medzi SFZ a jednotlivými priamymi realizátormi s termínom použitia finančných prostriedkov do 31. 12. 2019.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v rokoch 2017- 2018 na podporu výstavby, rekonštrukcie a dobudovania futbalovej infraštruktúry predstavujú sumu 6 000 000 eur.***

**II. Podpora výstavby tréningových futbalových ihrísk s umelou trávou**

1. Zámer a cieľ projektu

Cieľom národného športového projektupodpory výstavby tréningových futbalových ihrísk s umelou trávou a súvisiacej infraštruktúry v rokoch 2017 až 2019 je zabezpečiť zlepšenie existujúcich podmienok pre realizáciu kvalitného tréningového procesu v štyroch lokalitách proporčne rozmiestnených na území Slovenskej republiky. Futbalová infraštruktúra bude následne využívaná na tréning a zápasovú prax pre potreby všetkých futbalových klubov nachádzajúcich sa v príslušnej oblasti, t.j. futbalová infraštruktúra bude mať širšie využitie, bude k dispozícii viacerým futbalovým klubom nachádzajúcim sa v regióne a nebude určená výlučne len pre potreby jedného futbalového klubu. Výber miest zároveň zohľadňuje možnosť využívania tréningového ihriska s umelou trávou aj počas zimných mesiacov, čo má, vychádzajúc z bežných poveternostných podmienok vybraných lokalít, opodstatnenie. Prevádzkovateľom infraštruktúry bude oprávnený prijímateľ podpory.

2. Podmienky realizácie projektu

*2.1. Oprávnený prijímateľ podpory*

Oprávneným prijímateľom podpory (ďalej len "priamy realizátor") môže byť:

* priamo SFZ
* regionálny futbalový zväz alebo
* oblastný futbalový zväz.

Priamy realizátor je ďalej povinný preukázať, že je vlastníkom, dlhodobým nájomcom alebo vypožičiavateľom futbalovej infraštruktúry a zároveň je oprávnený realizovať investície do tejto futbalovej infraštruktúry. Za dlhodobý nájom alebo výpožičku možno považovať dočasné zverenie majetku do užívania, ktoré trvá minimálne 10 rokov odo dňa uzatvorenia zmluvy o spolupráci medzi SFZ a priamym realizátorom (ďalej len "zmluva o spolupráci").

Priamy realizátor bude zabezpečovať výstavbu a následne kompletnú správu a prevádzku futbalovej infraštruktúry po technickej aj finančnej stránke tak, aby bola prevádzkyschopná minimálne po dobu 8 rokov odo dňa nadobudnutia právoplatnosti rozhodnutia o kolaudácii tréningového ihriska s umelou trávou a priamy realizátor zároveň zabezpečí, aby mohol SFZ ihrisko bezodplatne využívať pre potreby štátnych športových reprezentácií Slovenskej republiky vo futbale (od mládežníckych kategórií až po seniorské) a na organizovanie športových súťaží, športových podujatí a športovania detí, žiakov a študentov, a to po dobu 8 rokov odo dňa nadobudnutia právoplatnosti kolaudačného rozhodnutia v rozsahu stanovenom v zmluve o spolupráci.

Konkrétny zoznam priamych realizátorov projektu bude schválený príslušným orgánom SFZ a podrobnejšie podmienky použitia finančných prostriedkov budú predmetom úpravy zmlúv o spolupráci, vychádzajúc z podmienok ustanovených v zmluve o poskytnutí príspevku zo štátneho rozpočtu na národný športový projekt podpory výstavby tréningových futbalových ihrísk s umelou trávou a súvisiacej infraštruktúry v rokoch 2017 - 2019 medzi ministerstvom a SFZ.

*2.2. Účel podpory*

Prioritným účelom podpory je výstavba nových tréningových futbalových ihrísk s umelou trávou tak, aby umelá tráva spĺňala technické parametre požadované zo strany FIFA a UEFA pre tento typ ihrísk. V rámci projektu je možné financovať aj výstavbu a rekonštrukciu priľahlej infraštruktúry (napr. chodníky, schodiská, oplotenie), zázemia (napr. sociálne priestory a šatne), súvisiacej infraštruktúry (napr. umelé osvetlenie, zavlažovanie) a nákup mechanizmov slúžiacich na nevyhnutnú údržbu futbalového areálu. Oprávnenými výdavkami sú výdavky na výstavbu a technické zhodnotenie futbalovej infraštruktúry a výdavky na obstaranie majetku, ktoré spĺňajú kritériá zaradenia do kapitálových výdavkov a priamo súvisia s podporovaným účelom.

Subjektom zodpovedným za plnenie podmienok použitia finančných prostriedkov zo štátneho rozpočtu bude v celom projekte SFZ, ktorý bude zastrešovať zmluvné vzťahy so všetkými priamymi realizátormi a v pôsobnosti ktorého bude taktiež ročné vyúčtovanie použitia finančných prostriedkov voči ministerstvu, čo výrazne zníži administratívnu náročnosť realizácie projektu na strane ministerstva a celý proces z pohľadu ingerencie štátu sa týmto zjednoduší.

*2.3. Základné technické parametre*

Projekt musí byť realizovaný za splnenia týchto podmienok:

* minimálne rozmery celej plochy ihriska s umelou trávou sú 110 m \* 72 m
* rozmery hracej plochy ihriska s umelou trávou sú 105 m \* 68 m
* realizácia projektu spĺňa kritériá FIFA konceptu ihriska FIFA quality alebo FIFA quality pro pre ihriská s jednou alebo dvoma hviezdičkami s umelou trávou tretej generácie so zásypmi piesku a granulátu
* štandardná štruktúra podložných vrstiev a drenážny systém.

*2.4.Verejné obstarávanie*

Jednou zo základných podmienok realizácie projektu je dodržanie pravidiel verejného obstarávania a právnej úpravy zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov zo strany priamych realizátorov projektu v celom procese realizácie projektu.

3. Alokácia finančných prostriedkov na roky 2017 -2019

V rozpočte kapitoly ministerstva na rok 2017 budú na tento účel vyčlenené finančné prostriedky v objeme 2 000 000 eur, ktoré budú rozdelené rovnakým dielom na realizáciu projektu vo všetkých mestách, t.j. všetkým priamym realizátorom bude v roku 2017 poskytnutá suma 500 000 eur s termínom použitia finančných prostriedkov do 31. 12. 2019.

Na realizáciu projektu pre účely vyúčtovania oprávnených výdavkov voči ministerstvu sa nevyžaduje spolufinancovanie z vlastných zdrojov priameho realizátora projektu, avšak priamy realizátor je povinný spolufinancovať projekt v takej miere, aby bol projekt riadne, včas a v celosti ukončený.

4. Miesta realizácie projektu

Po posúdení súčasného stavu a kvality existujúcej tréningovej infraštruktúry a po zohľadnení realizácie podobných projektov, ktoré SFZ realizoval a realizuje z investičných programov donorov (FIFA a UEFA) väčšinou na území západného Slovenska s cieľom proporčného rozloženia finančnej podpory a čo najlepšieho pokrytia územia Slovenskej republiky z hľadiska dispozície a budúceho využívania futbalovej infraštruktúry, bude projekt realizovaný v lokalitách Martin, Poprad, Košice a Banská Bystrica.

5. Proces poskytnutia podpory a postupnosť jednotlivých krokov

Po schválení predloženého materiálu na rokovaní vlády SR budú v rámci realizácie projektu uskutočnené nasledovné úkony:

1. Podpis zmluvy o poskytnutí príspevku zo štátneho rozpočtu vo výške 2 000 000 eur na národný športový projekt podpory výstavby tréningových futbalových ihrísk s umelou trávou a súvisiacej infraštruktúry v rokoch 2017 až 2019 medzi ministerstvom a SFZ.

2. Schválenie konkrétneho okruhu priamych realizátorov, ktorým bude v roku 2017 poskytnutá podpora, Výkonným výborom SFZ.

3. Uzatvorenie zmlúv o spolupráci medzi SFZ a jednotlivými priamymi realizátormi (s výnimkou priameho realizátora, ktorým je SFZ) s termínom použitia finančných prostriedkov do konca roka 2019.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v rokoch 2017 – 2018 na projekt podpory výstavby tréningových futbalových ihrísk s umelou trávou predstavujú sumu 2 000 000 eur.***

**III. Podpora športovej infraštruktúry – FC DAC 1904**

**1. Úvod**

Futbalový klub DAC Dunajská Streda je jedným z najstarších futbalových klubov na Slovensku a bol založený v roku 1904. Rovnako ako v minulosti, aj dnes je aktívnym účastníkom slovenského futbalového života. V súčasnosti ho tvorí 14 mužstiev a 260 registrovaných futbalistov, ktorí dosahujú veľmi dobré výsledky aj v najvyššej ligovej súťaži, pričom účasť na futbalových podujatiach sa stala imanentnou a dôležitou súčasťou kultúrneho vyžitia v regióne a dostáva sa do popredia z hľadiska spoločenského života v meste aj z dôvodu výrazného zlepšenia podmienok a kvality infraštruktúry.

**2. Zámer a cieľ projektu**

Cieľom projektu je prestavba futbalového štadióna v Dunajskej Strede ako ďalšia fáza realizácie projektu výstavby tohto štadióna, ktorá už čiastočne prebehla aj za dôležitej podpory zo zdrojov štátneho rozpočtu (dotácia podľa uznesenia vlády SR č. 115/2013 zo dňa 27. februára 2013 vo výške 2 400 000 eur). Štadión slúži a bude slúžiť najmä ako dejisko zápasov domáceho futbalového klubu FC DAC 1904 v rámci jeho účasti v najvyššej slovenskej ligovej súťaži Fortuna Lige, v budúcnosti možno aj účasti na pohárových súťažiach UEFA a tiež pre potreby mládežníckeho futbalu. Futbalový štadión bude mať po svojom finálnom dokončení kapacitu 13 000 divákov  a svojou infraštruktúrou bude spĺňať prísne kritériá UEFA na organizovanie medzinárodných zápasov tak na klubovej, ako aj na reprezentačnej úrovni, pričom ďalšou pozitívnou externalitou je blízkosť hlavného mesta a tým aj leteckých trajektórií.

V súčasnosti sú v plnej prevádzke 2 tribúny, ktoré ponúkajú fanúšikom komfort v podobe moderne zariadených gastro prevádzok, sociálnych zariadení, LED veľkoplošnej obrazovky a reklamného perimetra.

Hlavná tribúna, ktorej prestavba prebehne v rámci druhej fázy realizácie projektu, bude poskytovať najvyšší štandard fanúšikom na troch úrovniach VIP a Skyboxov, ktoré poskytnú návštevníkom aj exkluzívny zážitok spojený s gastronómiou. Okrem spomínaných priestorov bude podstatnú časť hlavnej tribúny tvoriť celkové zázemie klubu s kanceláriami, šatňami pre mužstvá, rozcvičovacou zónou a kaplnkou.

Pre širokú verejnosť bude k dispozícii reštauračné zariadenie s prevádzkou aj mimo konania zápasov a taktiež klubové múzeum spojené s fanshopom. Po dokončení výstavby sa ponuka podujatí organizovaných na štadióne výrazne rozšíri aj o rôzne kultúrne a spoločenské podujatia, ako koncerty, vzdelávacie akcie, konferencie a školenia, takže futbalový štadión sa stane multifunkčným objektom a zároveň kultúrno-spoločenským centrom regiónu.

**3. Podmienky realizácie projektu**

*3.1. Oprávnený prijímateľ podpory*

Oprávneným prijímateľom podpory je DAC Aréna, a. s., ktorá je vlastníkom futbalovej infraštruktúry - futbalového štadióna vrátane pozemkov pod štadiónom.

Zároveň musí prijímateľ preukázať, že je vlastníkom prislúchajúcej futbalovej infraštruktúry, ktorá bude predmetom prestavby.

*3.2. Popis projektu*

Prvá etapa výstavby nového futbalového štadióna bola ukončená v novembri 2016, kedy boli do užívania odovzdané dve nové tribúny DAC Arény (C+B) s kapacitou 6 839 miest, C tribúna (severná strana)s kapacitou 4 075 miest, B tribúna (východná strana) s kapacitou 2 610 miest a BC (roh) s kapacitou 154 miest.

V decembri 2016 začala výstavba hlavnej (A) tribúny vrátane zázemia so šatňami, priestormi pre médiá, televízie a VIP vrátane Skyboxov. Plánovaný termín ukončenia hlavnej budovy je august/september 2017.

Záverečná etapa projektu sa začne búraním starej hlavnej tribúny, pričom na jej mieste vyrastie posledná, štvrtá časť DAC Arény (D tribúna), s predpokladaným ukončením prác koncom roka 2017.

Štadión bude po dokončení spĺňať predpisy UEFA pre štadióny štvrtej kategórie, čo znamená, že sa na ňom budú môcť organizovať medzinárodné aj reprezentačné stretnutia. Celková kapacita po dokončení bude približne 13 000 miest. Celkové náklady na výstavbu dosiahnu cca. 25 000 000 eur.

*3.3. Účel podpory*

Účelom podpory je najmä vybudovanie poslednej časti celého komplexu futbalového štadióna - D tribúny. Oprávnenými výdavkami sú výdavky na výstavbu a technické zhodnotenie futbalovej infraštruktúry, ktoré spĺňajú kritériá zaradenia do kapitálových výdavkov a priamo súvisia s podporovaným účelom.

Finančné prostriedky z poskytnutého príspevku môžu byť čerpané aj na refundáciu výdavkov oprávneného prijímateľa, uhradených v predchádzajúcich rozpočtových rokoch za podmienky dodržania určeného účelu použitia finančných prostriedkov.

*3.4. Výška podpory*

V rozpočte kapitoly ministerstva na rok 2017 budú na tento účel vyčlenené finančné prostriedky v objeme 1 500 000 eur s termínom použitia finančných prostriedkov do 31. 12. 2019. Povinné spolufinancovanie oprávneného prijímateľa v rámci podpory tejto časti projektu sa nevyžaduje.

*3.5. Verejné obstarávanie*

Oprávnený prijímateľ je v celom procese realizácie projektu povinný dodržiavať pravidlá verejného obstarávania a právnej úpravy zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v roku 2017 na prestavbu futbalového štadióna FC DAC 1904 predstavujú sumu 1 500 000 eur.***

**IV. Podpora športovej infraštruktúry – MFK Ružomberok**

**1. Úvod**

Poznatky a skúsenosti zo zahraničia nám ukazujú nevyhnutnosť budovať športové akadémie v jednotlivých druhoch športu vzhľadom na výchovu mladých športovcov, z ktorých sa neskôr stávajú reprezentanti jednotlivých krajín na vrcholných podujatiach. Mesto Ružomberok má veľmi dobré skúsenosti s výchovou mladých športovcov, a to predovšetkým vo futbale a basketbale, v ktorých dlhodobo dosahuje výborné výsledky. V minulosti športovo vyrástlo na Liptove niekoľko futbalových reprezentantov Slovenskej republiky, ktorí reprezentovali našu krajinu nielen v mládežníckych reprezentáciách, ale aj v seniorskej, či už v kvalifikáciách na vrcholné podujatia alebo priamo na finálových turnajoch na MS vo futbale, napr. v Južnej Afrike v roku 2010 alebo na ME vo Francúzsku v roku 2016 (reprezentanti ako Žofčák, Sapara, Kucka, Jendríšek). V súčasnosti medzi reprezentantmi v kategórii U21, ktorí sa pripravujú na ME v Poľsku 2017, má futbalový klub MFK Ružomberok a.s. (ďalej len "klub") zastúpenie v hráčoch Kružliak, Faško, Kupec či Adam Zreľák, ktorý je odchovancom klubu.

Aj keď sa v minulosti podarilo vychovať veľa kvalitných futbalistov v klube, najväčším problémom bola klubová infraštruktúra, najmä nedostatočný počet ihrísk (v súčasnosti má klub k dispozícií iba 2 ihriská), ktoré pri počte 15 družstiev v klube nepostačujú na kvalitný tréningový proces. Neadekvátna infraštruktúra sa prejavuje tiež v kapacitných možnostiach kabín jednotlivých družstiev, či kancelárií a vzdelávacích priestoroch pre trénerov, rodičov a hráčov. Veľkým problémom sú tiež ubytovacie možnosti pre mladých hráčov klubu, vzhľadom na ich vek (od 12-19 rokov). V klube pôsobia najtalentovanejší hráči nielen z Liptova, ale tiež z Oravy, Turca, Banskej Bystrice či východného Slovenska. Dlhoročné skúsenosti s mládežníckym futbalom ukazujú, ako je nevyhnutný fungujúci model prepojenia klub–škola v oblasti vzdelávania. Kvalitný systém prepojenia základných a stredných škôl so športovými triedami je cestou konkurencieschopnosti nielen v športe, ale neskôr aj vo vzdelávaní. Najlepší študenti môžu v rámci regiónu po ukončení stredoškolského vzdelania pokračovať neskôr vo vzdelávaní napr. na Katolíckej Univerzite v Ružomberku, s ktorou klub plánuje v budúcnosti bližšie spolupracovať aj v oblasti športu a vzdelávania.

**2. Zámer a cieľ projektu**

Hlavným zámerom vybudovania futbalovej akadémie v Ružomberku (ďalej len "futbalová akadémia") je vytvoriť priestor na športovú a mimo športovú činnosť mládeže v celej spádovej oblasti severného Slovenska. Vybudovaním tejto akadémie sa vytvorí priestor na všestranný rozvoj chlapcov a dievčat nielen po stránke športovej, ale aj po stránke osobnostnej. Kvalitná futbalová infraštruktúra, moderné ubytovacie zariadenie, vzdelávacie miestnosti či kvalitný trénerský a pedagogický personál sú zárukou zdravého vývoja mladých ľudí, ktorí budú príkladom pre svoje okolie. Cieľom tohto projektu je vytvoriť atraktívne športové miesto, kde sa budú pravidelne stretávať najtalentovanejší futbalisti a futbalistky nielen z regiónu, čo napomôže správnej výchove mladšej generácie. Pozitívny dopad vytvorením tejto akadémie pocíti nielen mesto Ružomberok a blízke okolie, ale aj celá naša spoločnosť, keďže správna a pozitívna výchova mladej generácie bude mať vplyv na individuálny rozvoj každého jednotlivca. Drogová závislosť či extrémistické postoje sa v športovej komunite nevyskytujú a preto podpora športu, vzdelávania a zdravého vývoja mladých ľudí by mala byť prioritou našej spoločnosti. Vybudovaná infraštruktúra bude k dispozícií nielen pre potreby klubu ale tiež družstvám našich mládežníckych reprezentácií pri jednotlivých akciách v regióne dolného Liptova.

**3. Podmienky realizácie projektu**

*3.1. Oprávnený prijímateľ podpory*

Oprávneným prijímateľom podpory je MFK Ružomberok.

MFK Ružomberok musí ku dňu podpisu zmluvy o poskytnutí príspevku zo štátneho rozpočtu na národný športový projekt "Futbalová akadémia MFK Ružomberok" (ďalej len "zmluva") s ministerstvom:

1. preukázať vlastnícky alebo dlhodobý nájomný vzťah k futbalovej infraštruktúre, ktorá bude predmetom financovania,
2. mať spôsobilosť prijímateľa verejných prostriedkov.

*3.2 Popis projektu*

3.2.1. Popis aktuálneho stavu futbalovej infraštruktúry

V súčasnosti klub vlastní dve futbalové ihriská (jedno je s umelým povrchom bez tribún). Mladí najtalentovanejší hráči, ktorí pochádzajú z miest a obcí mimo Ružomberka, sú ubytovaní v neďalekom tenisovom klube, kde sú ubytovaní spolu so svojím  vychovávateľom. Klub si prenajíma tieto priestory na ubytovanie mladých hráčov. Mládežnícke mužstvá využívajú priestory v Západnej tribúne na štadióne MFK, kde bohužiaľ nie sú vytvorené dostatočné priestory na regeneráciu a vzdelávanie.

3.2.2. Základné informácie o projekte

Predmetom projektu bude vybudovanie futbalového ihriska s umelým povrchom pre mládežnícke družstvá klubu v blízkosti futbalového štadióna a Základnej školy Kľačno, kde má klub svoje športové triedy. V rámci tohto projektu má klub záujem vybudovať ubytovacie a vzdelávacie priestory na štadióne v primeranej kvalite pre mladých športovcov. Súčasťou tohto projektu je vybudovanie krytej tribúnky na ihrisku s umelým povrchom, ktoré využívajú predovšetkým mládežnícke mužstvá klubu pri tréningoch či majstrovských zápasoch v najvyššej dorasteneckej, či žiackej súťaži.

*3.3. Účel podpory*

Účelom podpory je vybudovanie :

* futbalového ihriska s umelou trávou s certifikáciou FIFA PRO (rozmer 100 x 55 metrov v blízkosti Základnej školy Kľačno so sociálnymi zariadeniami pre hráčov, trénerov a rozhodcov. Ihrisko bude doplnené atletickým sektorom na testovanie mladých športovcov,
* ubytovacieho a vzdelávacieho zariadenia v areáli futbalového štadióna s ubytovacou kapacitou cca 30 miest určených pre hráčov klubu a cca 20 voľných ubytovacích kapacít s dostatočnými vzdelávacími priestormi pre zabezpečenie odbornej prípravy, na organizovanie konferencií, workshopov a školení,
* tribúny pre cca 200 osôb v areáli futbalového štadióna pri umelej tráve.

Oprávnenými výdavkami sú výdavky na výstavbu a technické zhodnotenie futbalovej infraštruktúry, ktoré spĺňajú kritériá zaradenia do kapitálových výdavkov a priamo súvisia s podporovaným účelom.

V rámci zákazu duplicity poskytovania podpory nemôžu byť v tomto projekte financované tie isté výdavky, ktoré boli uznané ako oprávnené v rámci národného športového projektu realizovaného podľa uznesenia vlády SR č. 115/2013 zo dňa 27. februára 2013 zo zdrojov poskytnutých zo štátneho rozpočtu alebo zo zdrojov Slovenského futbalového zväzu do dňa uzatvorenia zmluvy.

*3.4. Výška podpory*

V rozpočte kapitoly ministerstva na rok 2017 budú na tento účel vyčlenené finančné prostriedky v objeme 1 500 000 eur s termínom použitia finančných prostriedkov do 31. 12. 2018. Povinné spolufinancovanie oprávneného prijímateľa v rámci podpory tejto časti projektu sa nevyžaduje.

*3.5. Verejné obstarávanie*

Oprávnený prijímateľ je v celom procese realizácie projektu povinný dodržiavať pravidlá verejného obstarávania a právnej úpravy zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v rokoch 2017 – 2018 na projekt výstavby futbalovej akadémie MFK Ružomberok predstavujú sumu 1 500 000 eur.***

**V. Podpora obnovy hokejovej infraštruktúry a tvorba systému pre správu tréningového procesu mládeže v rokoch 2017 a 2018**

Cieľom tohto projektu je finančná podpora obnovy a skvalitňovania hokejovej infraštruktúry, ktorú využívajú pre svoje potreby hokejové kluby venujúce sa práci s mládežou. Tieto hokejové kluby musia byť riadnymi členmi Slovenského zväzu ľadového hokeja (ďalej len „SZĽH“). Zámerom projektu je vytvorenie kvalitnejších podmienok pre tréningový proces mládeže a tiež podmienok pre profesionálny a osobnostný rast hokejových trénerov a funkcionárov venujúcich sa práci s deťmi. Spomenutý zámer má v dlhodobom horizonte viesť k zlepšeniu výkonnostnej aj osobnostnej úrovne hokejovej mládežníckej základne tak, aby slovenské hokejové kluby s pomocou SZĽH dokázali vychovávať hráčov, o ktorých bude v budúcnosti záujem v najvyšších domácich a zahraničných súťažiach, a ktorí budú prínosom pre hokejovú reprezentáciu Slovenska.

*A. Podmienky realizácie projektu*

Realizácia projektu bude prebiehať dvoma spôsobmi. Prvým spôsobom je poskytnutie príspevku na obnovu a skvalitnenie hokejovej infraštruktúry. Druhým spôsobom je priama investícia SZĽH do celoslovenského systému správy tréningového procesu a do testovacích a tréningových pomôcok rovnako potrebných pre všetky hokejové kluby na Slovensku.

***1. Prvý spôsob realizácie projektu - poskytovanie príspevku - bude prebiehať nasledovne:***

*1.1. Konečný prijímateľ podpory*

Konečným prijímateľom podpory (ďalej len "priamy realizátor") môže byť:

* obec,
* hokejový klub alebo
* iná právnická osoba, ktorá je vlastníkom, dlhodobým nájomcom alebo vypožičiavateľom hokejovej infraštruktúry.

Priamy realizátor je povinný preukázať, že je vlastníkom, dlhodobým nájomcom alebo vypožičiavateľom hokejovej infraštruktúry alebo má k hokejovej infraštruktúre iný obdobný vzťah (napr. mu bol majetok tvoriaci hokejovú infraštruktúru zverený do správy) a zároveň je oprávnený realizovať investície do tejto hokejovej infraštruktúry. Za dlhodobý nájom alebo výpožičku možno považovať dočasné zverenie majetku do užívania, ktoré trvá minimálne 3 roky odo dňa uzatvorenia zmluvy o spolupráci a financovaní výstavby, rekonštrukcie a dobudovania hokejovej infraštruktúry medzi SZĽH a priamym realizátorom (ďalej len "zmluva o spolupráci").

*1.2. Účel podpory*

Účelom podpory je najmä výstavba a technické zhodnotenie zázemia hokejových štadiónov (šatne, rozcvičovne, sociálne priestory, regenerácia, posilňovňa, klubovňa), investície do nevyhnutnej obnovy hokejových štadiónov (strecha, opláštenie, plocha, mantinely, technické zariadenia). Oprávnenými výdavkami sú výdavky na výstavbu a technické zhodnotenie hokejovej infraštruktúry a výdavky na obstaranie majetku, ktoré spĺňajú kritériá zaradenia do kapitálových výdavkov (napr. mechanické zariadenie na čistenie ľadovej plochy) a súvisia s podporovaným účelom.

Subjektom zodpovedným za plnenie podmienok použitia finančných prostriedkov zo štátneho rozpočtu bude v celom projekte SZĽH, ktorý bude zastrešovať zmluvné vzťahy so všetkými priamymi realizátormi a v pôsobnosti ktorého bude taktiež ročné vyúčtovanie použitia finančných prostriedkov voči ministerstvu, čo výrazne zníži administratívnu náročnosť realizácie projektu na strane ministerstva a celý proces z pohľadu ingerencie štátu sa týmto zjednoduší.

*1.3. Výška podpory*

Minimálna výška podpory zo štátneho rozpočtu jednotlivému priamemu realizátorovi je 10 000 eur.

*1.4. Povinné spolufinancovanie priameho realizátora*

Projekt bude financovaný pomerne aj zo zdrojov priameho realizátora (napr. vlastné zdroje, finančné prostriedky preinvestované vlastníkom hokejovej infraštruktúry, poskytnuté sponzorské - finančné aj materiálne, kombinácia týchto zdrojov), ktorý je povinný spolufinancovať projekt vo výške minimálne 5% z celkových výdavkov projektu podľa rozpočtu s tým, že podpora poskytnutá z prostriedkov štátneho rozpočtu je maximálne 95% z celkových výdavkov projektu podľa rozpočtu za dodržania výšky podpory podľa odseku 1. 3. tohto materiálu (príklad: ak by bola výška investície v projekte vypočítaná na 50 000 eur po schválení projektu bude podpora zo zdrojov štátneho rozpočtu 47 500 eur = 95%, a povinné spolufinancovanie bude vo výške 2 500 eur = 5%).

Podrobnejšie podmienky použitia finančných prostriedkov a kritériá výberu priamych realizátorov projektu budú schválené príslušným orgánom SZĽH a určené v zmluvnom vzťahu medzi SZĽH a príslušným oprávneným prijímateľom podpory.

***2. Druhý spôsob realizácie projektu - priama investícia - bude prebiehať nasledovne:***

*2.1. Účel priamej investície*

Účelom priamej investície SZĽH je vytvorenie systému správy tréningového procesu mládeže v celoslovenskom meradle a zabezpečenie rovnakých testovacích a tréningových pomôcok pre všetkých členov SZĽH, ktorí vykonávajú činnosť tréningového procesu mládeže. Celková investícia bude realizovaná jedným projektom zastrešujúcim nasledujúce časti:

*2.1.1. Systém správy tréningového procesu:*

Cieľom systému je zastrešiť evidenčné potreby súvisiace s prácou trénera, vytvoriť jednotnú platformu pre zber a spracovanie informácií, zabezpečiť centrálne spracovanie dát, prehľadné tlačové reporty a štatistické vyhodnotenie, ako aj vytvoriť automatizovaný systém spracovania informácií a ich komunikácie medzi trénermi a metodickým oddelením SZĽH.

*2.1.2. Jednotné tréningové a zápasové pomôcky:*

Cieľom takejto priamej podpory je zabezpečenie infraštruktúry pre súťaž minihokeja v mládežníckych kategóriách predprípravky a prípravky, v ktorej platia jednotné podmienky pre vytýčenie zmenšeného hokejového ihriska. Obstaranie a nákup takýchto pomôcok (minimantinelov a minibránok) je teda priamou zodpovednosťou riadiaceho orgánu súťaže, ktorým je SZĽH. Spomenuté pomôcky sa pravidelne využívajú aj v tréningovom procese mládeže. V súčasnosti sú tieto pomôcky značne poškodené či nefunkčné a na niektorých zimných štadiónoch aj chýbajú. Cieľom tejto priamej investície je zabezpečiť zjednotenie podmienok pre deti na všetkých zimných štadiónoch na Slovensku.

*2.1.3. Jednotné testovacie pomôcky:*

Hokej je špecifickým športom, ktorý sa celý odohráva pre hráča v nestabilnom prostredí. Preto aj potreby testovania v tomto športe sú pomerne špecifické. Mnoho klubov nevlastní potrebné pomôcky pre testovanie špeciálnych schopností hráča ľadového hokeja. Cieľom takejto priamej podpory je zabezpečenie jednotného systému testovania talentovanej mládeže tak, aby nevznikali odchýlky v meraní na základe používania rôznych pomôcok a zariadení a tiež vybavenie všetkých hokejových klubov Slovenska pomôckami pre testovanie špeciálnych schopností hráča ľadového hokeja tak, aby hráč aj tréner dostali hodnotnú spätnú väzbu svojej práce, na ktorej môžu ďalej stavať a vytvárať tréningové plány za účelom zlepšovania výkonnosti športovcov.

*2.1.4. Pilotné športové centrum pri základnej škole*

Cieľom vybudovania športových centier pri základných školách je vytvoriť deťom podmienky športovania v prostredí, v ktorom sa zdržiavajú počas svojho detstva najčastejšie. Športové centrum s prioritnou ľadovou plochou prináša školám v jeho okolí jednotný model učenia a odstraňovania korčuliarskej a pohybovej negramotnosti za prítomnosti špeciálne vyškolených osôb, ktoré chápu, okrem potreby pohybu, aj potrebu radosti a vášne pri vytváraní vzťahu dieťaťa k pohybu. Pre nastavenie správneho modelu pomeru bezplatných kurzov korčuľovania pre základné školy, bezplatných hodín pre hokejovú a krasokorčuliarsku činnosť prípraviek a hodín určených pre športovanie širokej verejnosti, potrebuje SZĽH vytvoriť pilotné centrum. Po vytvorení optimálnych podmienok pre správne fungovanie takéhoto centra bude SZĽH rozširovať svoju infraštruktúru o ďalšie takéto centrá po celom Slovensku.

*B. Alokácia finančných prostriedkov na roky 2017 a 2018*

V rozpočte kapitoly ministerstva budú na tento účel vyčlenené finančné prostriedky v sume 4 000 000 eur s tým, že v roku 2017 bude zo strany SZĽH poskytnutá podpora v dvoch etapách s termínom použitia finančných prostriedkov do 31. 12. 2019.

Suma finančných prostriedkov vyčlenených pre prvý spôsob realizácie projektu: 1 000 000 až 1 600 000 eur a suma finančných prostriedkov vyčlenených pre spôsob priamej investície SZĽH a následné dodanie obstaraného zariadenia do všetkých hokejových klubov Slovenska v rovnakom rozsahu: 2 400 000 až 3 000 000 eur tak, aby disponibilná suma finančných prostriedkov spolu na roky 2017 a 2018 predstavovala sumu 4 000 000 eur.

*C. Hlavné kritériá pri výbere projektov pre poskytnutie príspevku*

SZĽH bude pri výbere priamych realizátorov posudzovať kvalitu nimi predloženého projektu, jeho očakávaný prínos a pozitívne dopady. Taktiež bude jedným z dôležitých kritérií pri výbere práca hokejového klubu s mládežou (posudzovaná na základe kvalitatívneho aj kvantitatívneho progresu klubu za obdobie posledných troch rokov) a možnosť využitia obnovenej infraštruktúry pre potreby SZĽH a regionálnych hokejových zväzov.

*D. Proces poskytnutia podpory a postupnosť jednotlivých krokov*

Po schválení predloženého materiálu na rokovaní vlády SR budú v rámci realizácie projektu uskutočnené nasledovné úkony:

1. Podpis zmluvy o poskytnutí príspevku zo štátneho rozpočtu vo výške 4 000 000 eur na národný športový projekt "Podpora obnovy hokejovej infraštruktúry a tvorba systému pre správu tréningového procesu mládeže v rokoch 2017 a 2018" medzi ministerstvom a SZĽH.

2. Schválenie konkrétneho okruhu priamych realizátorov, ktorým bude v roku 2017 poskytnutá podpora vrátane schválenia výšky podpory pre jednotlivé subjekty Výkonným výborom SZĽH.

3. Zabezpečenie výstavby, obnovy a skvalitňovania hokejovej infraštruktúry, tvorby a nákupu jednotného systému správy tréningového procesu, tréningových a testovacích pomôcok a ich distribúcie na všetky hokejové kluby Slovenska do 31. 12. 2019.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v rokoch 2017 a 2018 na podporu obnovy hokejovej infraštruktúry a tvorbu systému pre správu tréningového procesu mládeže predstavujú sumu 4 000 000 eur.***

**VI. Rekonštrukcia Strediska rýchlostnej kanoistiky v Komárne**

Stredisko rýchlostnej kanoistiky bolo vybudované v roku 2001 a  je využívané na športovú prípravu aj reprezentačnými družstvami Slovenska vo všetkých vekových kategóriách. V stredisku sa pripravovali a vyrastali športovci, ktorí úspešne reprezentovali na olympijských hrách, majstrovstvách sveta a majstrovstvách Európy.

V záujme zabezpečenia vhodných podmienok na športovú prípravu nielen pre reprezentantov, ale aj pre mladú nastupujúcu generáciu rýchlostných kanoistov, je nevyhnutné uskutočniť v stredisku niektoré rekonštrukčné práce. Ide najmä o ubytovaciu časť, ktorá je využívaná športovcami najmä počas sústredení.

Po dokončení plánovanej rekonštrukcie bude stredisko poskytovať kvalitnejšie zázemie pre reprezentantov v rýchlostnej kanoistike, ale aj pre športové talenty.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v roku 2017 na rekonštrukciu Strediska rýchlostnej kanoistiky v Komárne predstavujú sumu 60 000 eur.***

1. **Športová infraštruktúra pre potreby organizovania významných športových podujatí,**

**I. Rekonštrukcia zimných štadiónov v Poprade a Spišskej Novej Vsi**

V dňoch 13. – 23. apríla 2017 sa v Poprade a Spišskej Novej Vsi uskutočnili Majstrovstvá sveta v ľadovom hokeji hráčov do 18 rokov.

V súvislosti s organizáciou uvedeného podujatia, bolo nevyhnutné uskutočniť rekonštrukčné práce na zimných štadiónoch v obidvoch mestách.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v roku 2017 na rekonštrukciu zimných štadiónov v Poprade a Spišskej Novej Vsi predstavujú sumu 150 000 eur.***

**II. Rekonštrukcia cyklistického štadióna v Prešove**

Cyklistický štadión v Prešove bol odovzdaný do užívania v roku 1989 a v súčasnosti je jediný na Slovensku. Po takmer 28 rokoch prevádzky je nevyhnutná jeho rekonštrukcia tak, aby mohol byť využívaný nielen na tréningy, ale aby sa na ňom mohli uskutočňovať aj preteky na národnej i medzinárodnej úrovni.

Cieľom rekonštrukcie je kompletná obnova betónovej plochy cyklistickej dráhy - odstránenie vzniknutých nerovností, jej ošetrenie penetračným náterom, vrátane celkovej povrchovej úpravy s následným vyznačením vodiacich čiar. Podmienkou pre organizovanie pretekov je, aby boli po vonkajšom obvode cyklistickej dráhy inštalované mantinely. Stav súčasných mantinelov je nevyhovujúci, preto je potrebné ich povrchovo upraviť a doplniť o zábrany z kompozitných materiálov. Rovnako je potrebné vybudovať kamerový systém na cyklistickom štadióne z dôvodu ochrany majetku, ale aj z dôvodu zabezpečenia dohľadu pri tréningoch ako aj počas pretekov.

Hlavným cieľom rekonštrukcie je vytvorenie vhodných podmienok pre cyklistov, ale aj pre športovcov ďalších „kolieskových športov“ (napr. in-line korčuľovanie, bikros, skateboard a pod.), čo by znamenalo jej viacúčelové využitie .

Oprávneným prijímateľom finančných prostriedkov a realizátorom projektu bude Slovenský zväz cyklistiky.

Projekt je považovaný za národný športový projekt podľa § 75 ods. 1 písm. a) zákona o športe.

***Celkové predpokladané výdavky v roku 2017 na rekonštrukciu cyklistického štadióna v Prešove predstavujú sumu 250 000 eur.***

**Podpora ďalších projektov v oblasti športu**

**I*.* Vybudovanie viacúčelovej športovej haly**

Hlavným cieľom projektu je vybudovanie viacúčelovej športovej haly, ktorá bude poskytovať podmienky najmä pre športovanie detí, mládeže a pre športové talenty. V mnohých športoch v súčasnosti nie je vybudovaná vhodná športová infraštruktúra, ale budovanie úzko špecializovanej infraštruktúry nie je pre menšie športy rentabilné a ani trvalo udržateľné. Na základe praktických skúseností možno konštatovať, že najvhodnejším riešením sa ukazuje vybudovať viacúčelovú športovú infraštruktúru, ktorú budú na základe dohody spoločne využívať viaceré športy, resp. športové kluby. Ide o pilotný projekt, ktorý sa navrhuje realizovať v Bratislave a v prípade, že sa osvedčí, nadväzovať budú ďalšie projekty v rámci ostatných okresov SR.

Cieľové skupiny projektu:

* športové kluby a registrovaní športovci (realizácia tréningového procesu a súťaží),
* deti a mládež (prístup k modernej a kvalitnej infraštruktúre môže zvýšiť záujem o šport),
* verejnosť (prístup pre verejnosť v čase, keď hala nie je využitá v rámci organizovaného športu) a
* zdravotne znevýhodnení občania (bezbariérovosť).

Realizátorom projektu bude Slovenský zväz hádzanej (ďalej len „SZH“) v spolupráci s Národným športovým centrom (ďalej len „NŠC“), ktoré je priamo riadenou rozpočtovou organizáciou ministerstva. SZH zabezpečí všetky nevyhnutné procesy, ktoré budú súvisieť s výstavbou viacúčelovej haly – od verejného obstarávania na dodávateľa stavby, cez samotnú výstavbu až po uzavretie zmluvného vzťahu s budúcim prevádzkovateľom haly. Takto bude zabezpečená nielen transparentnosť, ale aj hospodárne a efektívne využitie finančných prostriedkov štátneho rozpočtu.

Za účelom eliminácie najčastejšie sa vyskytujúcich problémov pri realizácii stavebných prác budú z hľadiska finančného riadenia a finančných tokov prijaté nasledovné opatrenia:

* pred začiatkom projektu musia byť kompletne vysporiadané pozemky a majetkové práva,
* zmluva medzi realizátorom a dodávateľom bude obsahovať klauzulu, že všetky náklady súvisiace so stavbou sú súčasťou zmluvnej ceny a dodávateľ je povinný dodať dielo v požadovanej kvalite za cenu stanovenú verejným obstarávaním a zmluvou o dielo, s tým že dodatočné zvyšovanie rozpočtu je vylúčené,
* platby dodávateľovi budú realizované na základe skutočného preukázania splnenia míľnika a akceptácie tohto míľnika zo strany vykonávateľa a koordinátora.

Športová hala bude slúžiť na nasledovné účely

* športové účely klubov (tréningy, zápasy), prednostne súťaže vyššieho stupňa;
* športové sústredenia slovenských a zahraničných športových klubov – usporiadanie majstrovstiev SR, majstrovstiev Európy, majstrovstiev sveta vo všetkých kolektívnych halových športoch a niektorých individuálnych halových športoch;
* organizovanie exhibičných zápasov a turnajov;
* športové a rekreačné účely rôznych organizácií na území samosprávy – usporiadanie rôznych kultúrnych podujatí (koncerty, vystúpenia spevákov, vystúpenia hudobných skupín a iných súborov);
* usporiadanie občianskych a podnikateľských aktivít.

Projekt je považovaný za národný športový projekt podľa § 75 ods. 1 písm. b) zákona o športe.

***Celkové predpokladané výdavky na vybudovanie viacúčelovej haly v roku 2017 predstavujú sumu 4 000 000 eur.***

**II. Rekonštrukcia telocviční na základných a stredných školách**

Cieľom projektu je podpora rekonštrukcie telocviční na základných a stredných školách, ktorá je často v nevyhovujúcom technickom stave.

V rámci projektu je možnosť, aby boli telocvične doplnené aj o nevyhnutné športové náradie a náčinie.

Finančné prostriedky nebudú poskytnuté podľa § 75 ods. 1 písm. a) zákona o športe, ale budú presunuté v rámci kapitoly MŠVVaŠ SR rozpočtovým opatrením na program 078 - Národný program výchovy, vzdelávania a mládeže.

***Celkové predpokladané výdavky na rekonštrukciu telocviční na základných a stredných školách v roku 2017, vrátane nákupu ich športového vybavenia predstavujú sumu 6 000 000 eur.***

**III.Podpora národného projektu športu pre všetkých so zameraním na mládež - Objav svoj šport**

Cieľom projektu je prezentácia športov a športových klubov v rámci dňa otvorených dverí pre verejnosť. Rodičia privedú svoje deti, aby si pod vedením skúsených trénerov pod jednou strechou vyskúšali viacero športových odvetví a našli to, ktoré ich dieťa najviac zaujme a ktorému by sa mohlo venovať. Zároveň sa môžu stretnúť so svojimi športovými idolmi a zoznámiť sa s ich príbehmi, ako vo svojom športe začínali.

Účelom je prezentovať rodičom a ich deťom jednotlivé športové odvetvia, dať im možnosť zúčastniť sa na tréningoch, a zároveň aj zapísať sa do jednotlivých klubov. Ponuka športov je pestrá a rôznorodá, podľa športového zamerania každého usporiadateľského mesta. Svojím pestrým obsahom ponúka rovnováhu medzi rýchlo sa šíriacimi lákadlami digitálneho sveta a potrebnou fyzickou aktivitou dnešných detí. Projekt má ambíciu ukázať deťom, že pohybové aktivity prinášajú kvalitnejší a radostnejší život.

Projekt je v podstate najväčším náborovým športovým festivalom na Slovensku, ktorý je určený pre rodiny s deťmi vo veku od 3 do 18 rokov. Či už dieťa športuje alebo sa len chystá, rodičia zväčša riešia dilemu, aký šport je pre ich dieťa ideálny. Tu je priestor, na ktorom nájdu rodičia spolu so svojimi deťmi nielen odpoveď na túto otázku, ale zároveň si rozšíria obzory a zistia, aké sú možnosti v ich blízkom okolí. Účastníci budú maž možnosť zoznámiť sa s trénermi a športovcami daných športov v meste. Zároveň im akcia umožní získať cenné informácie o všetkom, čo k športovaniu patrí. V priebehu celého dňa na účastníkov čakajú najrôznejšie exhibičné vystúpenia, rozhovory so športovcami, autogramiády, program s animovanými maskotmi a ďalšie porcie zábavy.

Hlavnou myšlienkou projektu „Objav svoj šport“ je skutočnosť, že na jednom mieste a jedinečnou formou sa takýmto spôsobom prezentujú medzi deťmi a mládežou základné hodnoty zdravého pohybu prostredníctvom športu.

Projekt „Objav svoj šport“ bude realizovaný aj ako sprievodný program počas konania významných športových podujatí, ktoré sú organizované na Slovensku. Pôjde najmä o podujatia, napr. medzinárodné cyklistické preteky Okolo Slovenska, atletický míting Pravda – Televízia – Slovnaft a pod.. V takomto prípade budú projekty zamerané už na konkrétny šport.

**IV. Podpora národného projektu športu pre všetkých so zameraním na mládež –**

 **Olympiáda detí a mládeže**

Olympiáda detí a mládeže (ďalej len „ODM“) je podujatie organizované v duchu princípov a myšlienok olympizmu. Je jedinečnou udalosťou, sviatkom športu, a to bez väzby na účasť a umiestnenie na mládežníckych olympiádach na európskej alebo svetovej úrovni.

V programe ODM sú predovšetkým zaradené súťaže v individuálnych alebo kolektívnych disciplínach v zimných a letných športoch. Súťaže sú určené pre deti a mládež vo veku 10 - 15 rokov.

Zaujímavosťou tohto projektu je, že spája šport s umením, čo je v duchu tradícií olympizmu. Športový program tvoria športy povinné, ktoré sú voliteľné z olympijských i neolympijských športov a športy pre zdravotne znevýhodnených športovcov. Umelecké súťaže sa konajú vo vybraných odboroch, spravidla hudobných, výtvarných, dramatických, literárnych i iných. Program športových súťaží vychádza zo súťažných pravidiel a poriadkov národných športových zväzov a je aj realizovaný v spolupráci s nimi.

Úloha národných športových zväzov spočíva v príprave návrhu propozícií, v priebežnej komunikácii s usporiadateľom, v spolupráci pri zabezpečení najvyššej možnej športovej úrovne organizovaných súťaží, maximálnej podpore technického, organizačného a prezentačného zaistenia.

Slovenský olympijský výbor (ďalej len „SOV“) považuje ODM za významný prostriedok propagácie a osvojenia si myšlienky olympizmu a jeho hodnôt. Okrem toho ODM predstavuje ako vhodný príklad voľno časových aktivít, ovplyvnenia životného štýlu, hodnotovej orientácie a zároveň je súčasťou prevencie negatívnych spoločenských javov, prostriedkom upevnenia občianskeho vedomia, ukážkou komunikácie a spolupráce zložiek štátnej správy, samosprávy, škôl, občianskych združení a pod.

Program hier pozostáva z:

1. povinných športov,
2. ostatných športov,
3. zaradenie športu pre zdravotne znevýhodnených a
4. doplnkových umeleckých súťaží.

Povinné športy pre letné hry ODM sú atletika, plávanie a najmenej jedna kolektívna hra zo zoznamu olympijských športov. Povinné športy pre zimné hry ODM sú lyžovanie (akrobatické lyžovanie, alpské disciplíny, bežecké disciplíny, severská kombinácia, snoubording), krasokorčuľovanie a najmenej jedna kolektívna hra.

Usporiadateľ môže do programu hier zaradiť aj ostatné športy - olympijské či neolympijské podľa podmienok v mieste usporiadania hier ODM a možností usporiadateľa. Preferované sú športy, v ktorých sú účasť schopné zabezpečiť všetky kraje.

Umelecké súťaže sú tvorené súťažami v rôznych odboroch pre jednotlivca (napr. hudobné - spevácke - recitačné - literárne - výtvarné - fotografické - folklórny tanec alebo iné kreatívne odbory) alebo pre skupiny (dramatické - zborový spev - folklórny tanec - pohybové skladby) prípadne ďalšie odbory.

Disciplíny a podobu súťaží určuje národný športový zväz v úzkej spolupráci s SOV v súlade s pravidlami pre danú vekovú kategóriu.

Účastníkmi ODM sú deti a mládež, a to najmä neregistrovaní športovci, reprezentujúci jednotlivé kraje SR. Usporiadateľ v spolupráci s SOV stanovuje počty účastníkov výprav jednotlivých krajov. Každý kraj má právo a možnosť vyslať na podujatie rovnaký počet účastníkov v každej disciplíne a aj celkovo. O maximálnom počte pretekárov v jednotlivých disciplínach rozhodujú propozície jednotlivých národných športových zväzov, s ohľadom na usporiadateľom stanovený celkový počet pretekárov v danom športe. Pretekári sú nominovaní na základe kritérií stanovených vysielajúcou zložkou, spravidla v spolupráci s národnými športovými zväzmi.

Dôležitým poslaním ODM je, aby navodzoval atmosféru "veľkých" olympijských hier. Preto je ich súčasťou tiež slávnostné otvorenie, kvetinové, medailové ceremoniály a slávnostné ukončenie. Tieto momenty sú pre mladých športovcov veľmi dôležité nielen zo športového hľadiska, ale majú aj výchovné pôsobenie. Športovcom sa dôležitosť momentu a pôsobivá atmosféra navždy zapíše do pamäti a výrazne tak môže ovplyvniť ich ďalšiu súťažnú kariéru. Ceremoniály sú dôležité aj z pohľadu olympijskej výchovy. Športovci si pozrú zapálenie olympijského ohňa, vztyčovanie olympijskej i slovenskej vlajky, prežívajú defilé svojich výprav a skladajú olympijský sľub.

Projekty sú považované za národné športové projekty podľa § 75 ods. 1 písm. b) zákona o športe.

***Celkové predpokladané výdavky na Národné projekty športu pre všetkých so zameraním na mládež v roku 2017 predstavujú sumu 500 000 eur.***

**V. Dobudovanie športovej diagnostiky, informačného systému v športe, propagačné LED panely a pasportizácia športovej infraštruktúry**

Realizátorom projektu bude Národné športové centrum, ktoré je priamo riadenou rozpočtovou organizáciou v zriaďovateľskej pôsobnosti ministerstva.

Národné športové centrum disponuje personálnym a technickým zabezpečením, prostredníctvom ktorého je schopné vykonávať spomínané úkony a byť tak nápomocná športovým zväzom a klubom, kde sú tieto možnosti často obmedzené. Dosiahnuté výsledky športovcov sú závislé od kondičnej prípravy, úrovne techniky v jednotlivých disciplínach, taktiky počas súťaže a iných vonkajších vplyvov prostredia.Diagnostikou sa zisťuje aktuálny stav antropometrických, kondičných a funkčných parametrov organizmu športovca. Cieľom je zefektívnenie rozvoja kondičných schopností, následné zisťovanie ich zmien a tvorby databázy využiteľnej pri rozvoji a prípadnej korekcii metodiky kondičnej prípravy v danom športovom odvetví. Nakoľko veda a technický vývoj v tejto oblasti neustále napreduje, je nevyhnutné, aby sa diagnostické laboratórium pravidelne doplňovalo o najmodernejšiu prístrojovú techniku.

Informačný systém športu (ďalej len „ISŠ“) je budovaný a prevádzkovaný ako nástroj verejnej správy v súlade s platným právnym poriadkom Slovenskej republiky. Prevádzkovateľom ISŠ je ministerstvo, sekcia štátnej starostlivosti o šport a jeho správcom je Národné športové centrum ako jeho priamo riadená organizácia. Na základe požiadaviek a očakávaní prevádzkovateľa ISŠ, ako aj subjektov priamo pôsobiacich na jednotlivých úrovniach verejnej správy a samosprávy v oblasti športu v SR boli definované nasledovné úlohy:

* vytvorenie kľúčových registrov, ktoré mapujú reálny rozsah pôsobenia jednotlivých osôb a subjektov v oblasti športu. Ich výstupom má byť sumár prehľadných informácií o činnosti v jednotlivých oblastiach v slovenskom športe s možnosťou vytvárať rozsiahle štatistické výstupy v rámci jednotlivých registrov,
* vytvorenie verejného portálu ISŠ ako informačného zdroja pre potreby širokej odbornej i laickej verejnosti,
* evidencia finančných prostriedkov verejnej správy alokovaných v oblasti športu v rámci SR.

V súvislosti s novelou zákona č. 440/2015 Z. z. o športe a o zmene a doplnení niektorých zákonov v znení zákona č. 354/2016 Z. z., je potrebná príprava ďalších modulov ISŠ tak, aby bola zabezpečená vykonateľnosť uvedeného zákona.

Významné medzinárodné podujatia sa dnes organizujú na vysokej technickej úrovni. Národné športové zväzy, ktoré organizujú na území Slovenska významné podujatia (MS a ME v rôznych vekových kategóriách, tradičné podujatia ako napr. Okolo Slovenska) nemajú finančné možnosti na zakúpenie rôznej techniky, ktorá by pozdvihla nielen organizačnú úroveň pretekov, ale zároveň zabezpečila aj určitý komfort pre divákov. Národné športové centrum v súlade s platnou legislatívou obstará nákup LED obrazoviek, ktoré bude následne bezodplatne zapožičiavať organizátorom významných podujatí.

Pasportizácia športovej infraštruktúry je ďalšia úloha, ktorú bude plniť Národné športové centrum. Pasportizácia bude realizovaná ešte v roku 2017 a budú v nej uvedené požadované údaje o športoviskách alebo športových areáloch tak verejnom, ako aj v súkromnom vlastníctve. Cieľom je získať prehľad o športovej infraštruktúre a stave, v akom sa nachádza.

Finančné prostriedky budú poskytnuté NŠC na plnenie úloh verejného záujmu a v súlade so štatútom organizácie.

***Celkové predpokladané výdavky na dobudovanie športovej diagnostiky, informačného systému v športe, propagačné LED panely a pasportizáciu športovej infraštruktúry v roku 2017 predstavujú sumu 650 000 eur.***

**VI. Dobudovanie diagnostického centra prof. Dušana Hamara**

Diagnostické centrum prof. Dušana Hamara bude po dobudovaní slúžiť vrcholovým športovcom (mimo štátnej reprezentácie), širokej športujúcej verejnosti, poslucháčom FTVŠ UK a tiež partnerom z iných vedeckých inštitúcií UK a SAV.

Po dobudovaní plánovaných súčastí spomínaného centra, menovite ambulancie telovýchovného lekárstva, odberovne biologického materiálu a fyzioterapeutickej ambulancie bude centrum spĺňať všetky zákonné požiadavky pre plnenie stanovených úloh a cieľov, ktorými sú:

V súlade s článkom 8. 3 Koncepcie štátnej politiky v oblasti športu – Slovenský šport 2020, zvyšovanie kvality vedy a výskumu v oblasti slovenského športu, a to najmä

* v oblasti implementácie najnovších vedeckých poznatkov do modernej športovej prípravy s cieľom zvyšovania konkurencieschopnosti slovenského športu,
* v oblasti zvyšovania efektívnosti identifikácie talentovaných detí,
* v oblasti výskumu účinkov pohybovej aktivity na fyzickú zdatnosť a zdravie obyvateľstva SR,
* v oblasti kooperácie s inými vedecko-výskumnými inštitúciami s príbuzným zameraním,
* zvyšovanie kvality vzdelávacieho procesu študentov FTVŠ UK a športových odborníkov, najmä poskytnutie možnosti pracovať s modernými diagnostickými zariadeniami v praxi modernej športovej diagnostiky a športového tréningu,
* zlepšovanie zdravotného zabezpečenia športovcov a prevencia zranení.

Finančné prostriedky nebudú poskytnuté podľa § 75 ods. 1 písm. a) zákona o športe, ale budú presunuté v rámci kapitoly MŠVVaŠ SR rozpočtovým opatrením na program 077 - Vysokoškolské vzdelávanie a veda, sociálna podpora študentov vysokých škôl.

***Celkové predpokladané výdavky na dobudovanie Diagnostického centra prof. Dušana Hamara v roku 2017 predstavujú sumu 100 000 eur.***

**Záver**

 V  rozpočte výdavkov kapitoly Ministerstva školstva, vedy, výskumu a športu SR je pre rok 2017 na účel výstavby, modernizácie a rekonštrukcie infraštruktúry národného významu rozpočtovaná suma 32 500 000 eur. Vzhľadom na aktuálne potreby riešenia financovania výstavby, modernizácie a rekonštrukcie infraštruktúry národného významu navrhujeme z uvedenej sumy poskytnúť na tieto účely kapitálové výdavky v sume 27 650 000 eur. Rozpis a účelové určenie týchto prostriedkov je uvedený v predkladanom materiáli.

            Okrem týchto účelov použitia kapitálových výdavkov navrhujeme vyčleniť z rozpočtovaných kapitálových výdavkov  sumu 4 850 000 eur vo forme bežných výdavkov na ďalšie úlohy, vyplývajúce zo zákona č. 440/2015 Z. z. o športe a o zmene a doplnení niektorých zákonov v znení neskorších predpisov. Preto zo sumy 32 500 000 eur kapitálových výdavkov navrhujeme vyčleniť sumu 4 850 000 eur na bežné výdavky, z ktorých sa na zabezpečenie organizovania významných súťaží konaných  na Slovensku v roku 2017 použije suma 1 190 000 eur (rozpis sumy je v prílohe), na zabezpečenie prípravy a účasti reprezentantov SR na XXIII. zimných olympijských hrách a XII. zimných paralympijských hrách v Pjongčangu suma 1 510 000 eur (materiál bol schválený uznesením vlády SR č. 272 zo dňa 7. júna 2017), na národné projekty športu pre všetkých so zameraním na mládež (realizátor Slovenský olympijský výbor) suma 500 000 eur, na športové vybavenie škôl 1 000 000 eur a na rozšírenie informačného systému v športe a pasportizáciu športovej infraštruktúry 650 000 eur. Presun sumy 4 850 000 eur z kapitálových výdavkov na bežné výdavky sa po schválení materiálu na rokovaní vlády SR bude riešiť rozpočtovým opatrením prostredníctvom Ministerstva financií SR.

 Poskytnutie finančného príspevku na podporu organizovania významných súťaží je podmienené uplatňovaním a rozvíjaním značky Slovensko, prostredníctvom sloganu Sport & Slovakia Good Idea/Šport a Slovensko dobrý nápad.

 Vzhľadom na navrhované harmonogramy časového použitia kapitálových výdavkov určených na národné športové projekty výstavby, modernizácie a rekonštrukcie športovej infraštruktúry národného významu, predpokladáme využiť možnosť ust. § 8 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,  podľa ktorého kapitálové výdavky možno použiť na určený účel aj v nasledujúcich dvoch rozpočtových rokoch po rozpočtovom roku, na ktorý boli rozpočtované.

 Jednotlivé projekty v oblasti výstavby, modernizácie a rekonštrukcie športovej infraštruktúry budú pred poskytnutím finančných prostriedkov posúdené aj z hľadiska pravidiel štátnej pomoci.

 Prijímatelia finančných prostriedkov budú povinní pred ich poskytnutím vypracovať a predložiť ministerstvu analýzu nákladov a prínosov a tiež štúdiu uskutočniteľnosti.

 Zároveň subjekty, ktorým bude adresovaná finančná podpora podľa predkladaného materiálu sa musia registrovať v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, v prípade, ak budú splnené definičné znaky partnera verejného sektora podľa cit. zákona.